《初冬得报敝邑筑成防寇承澜沧周兵宪公枉书相问聊此代简》
明代·顾起纶

闻到吴门未解围，千家村郭爨烟微。长川白骨沧波冷，满地绿林豺虎肥。

烽火迢迢中夜梦，云山渺渺几时归。故乡消息劳相问，惟有新城闭落晖。

作者简介：明常州府无锡人，字元言，一作字更生，号元言。由国子生累官郁林州同知。好读书，工书法。辑明诸家诗为《国雅》。又有《句漏集》、《赤城集》。